Susters slaan man glo doodTwee vroue is in die Oos-Kaap in hegtenis geneem nadat hulle glo ŉ man doodgeslaan het. “Die man (40) het Sondagaand na sy vriendin se huis in Ncgobo gegaan, vermoedelik met haar gestry en haar toe aangerand,” sê luitenant-kolonel Mzukisi Fatyela, ŉ polisiewoordvoerder. “Die vrou en haar suster het teruggeveg en die man geslaan met alles waarop hulle hul hande kon lê. Hulle het hom met ŉ stok bygekom, hom geskop en paraffien oor hom uitgegooi.” Bure het die polisie gebel, maar die man was reeds dood toe die polisie op die toneel aankom. Die susters, onderskeidelik 34 en 39 jaar oud, is kort na die voorval in hegtenis geneem en moet binnekort in die hof verskyn.